Document ID: 32011R0590

KOMISIJOS ĮGYVENDINIMO REGLAMENTAS (ES) Nr. 590/2011
2011 m. birželio 20 d.
kuriuo iš dalies keičiamas Komisijos reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 33 straipsnio 2 dalį ir 38 straipsnio d punktą,
kadangi:
(1)
Komisijos reglamentu (EB) Nr. 1235/2008 (2) kontrolės įstaigoms ir institucijoms nustatytas santykinai trumpas laikotarpis pateikti paraiškas dėl pripažinimo pagal Reglamento (EB) Nr. 834/2007 32 straipsnį. Kadangi neturima tiesioginio Sąjungos ekologiškos produkcijos ir ekologiškų produktų ženklinimo taisyklių taikymo už Sąjungos ribų patirties, kontrolės įstaigoms ir institucijoms, pageidaujančioms pateikti prašymus dėl jų įtraukimo sąrašą, numatytą atitikčiai reikalavimams užtikrinti, turėtų būti suteikiama daugiau laiko.
(2)
Pagal Reglamento (EB) Nr. 834/2007 33 straipsnio 2 dalį Reglamento (EB) Nr. 1235/2008 III priede yra nustatytas trečiųjų šalių, kurių ekologinės žemės produktų gamybos sistema ir kontrolės priemonės pripažįstamos atitinkančiomis nustatytąsias Reglamente (EB) Nr. 834/2007. Kadangi nuo paskutinio sąrašo paskelbimo Komisija iš trečiųjų šalių gavo vieną naują paraišką ir papildomos informacijos, reikėtų atsižvelgti į kai kuriuos pakeitimus ir atitinkamai pakeisti sąrašą.
(3)
Tam tikrais iš Kanados importuotais žemės ūkio produktais šiuo metu Sąjungoje prekiaujama vadovaujantis Reglamento (EB) Nr. 1235/2008 19 straipsnyje numatytomis pereinamojo laikotarpio taisyklėmis. Kanada Komisijai pateikė prašymą įtraukti ją į to reglamento III priede pateiktą sąrašą. Ji pateikė to reglamento 7 ir 8 straipsniuose nurodytą informaciją. Išnagrinėjus šią informaciją ir atsižvelgiant į tolesnių diskusijų su Kanados valdžios institucijomis rezultatus buvo padaryta išvada, kad toje šalyje galiojančios žemės ūkio produktų gamybos ir kontrolės taisyklės yra lygiavertės nustatytosioms Reglamente (EB) Nr. 834/2007. Komisija, remdamasi Reglamento (EB) Nr. 834/2007 33 straipsnio 2 dalimi, vietoje patikrino, kaip Kanadoje faktiškai taikomos gamybos taisyklės ir kontrolės priemonės.
(4)
Kosta Rikos, Indijos, Izraelio, Japonijos ir Tuniso valdžios institucijos paprašė Komisijos įtraukti į sąrašą naujas kontrolės ir sertifikavimo įstaigas ir pateikė būtinas garantijas, įrodančias, kad tos įstaigos atitinka Reglamento (EB) Nr. 1235/2008 8 straipsnio 2 dalyje nustatytas išankstines sąlygas.
(5)
Kosta Rikos ir Naujosios Zelandijos įtraukimo į Reglamento (EB) Nr. 1235/2008 III priede pateiktą sąrašą laikotarpis baigiasi 2011 m. birželio 30 d. Siekiant išvengti prekybos nutraukimo reikia pratęsti Kosta Rikos ir Naujosios Zelandijos įtraukimo į sąrašą laikotarpį. Atsižvelgiant į patirtį įtraukimo laikotarpis turėtų būti pratęstas neribotam laikui.
(6)
Kadangi prie Naujosios Zelandijos žemės ūkio ir miškininkystės ministerijos neseniai buvo prijungta Maisto saugos institucija, ši šalis pateikė redakcinius atitinkamos Reglamento (EB) Nr. 1235/2008 III priede pateiktos informacijos pakeitimus.
(7)
Todėl reikėtų atitinkamai iš dalies pakeisti Reglamentą (EB) Nr. 1235/2008.
(8)
Šiame reglamente nustatytos priemonės atitinka Ekologinės gamybos reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1235/2008 iš dalies keičiamas taip:
1)
4 straipsnyje data „2011 m. spalio 31 d.“ pakeičiama data „2014 m. spalio 31 d.“
2)
III priedas iš dalies keičiamas pagal šio reglamento priedą.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. birželio 20 d.

Labels: 3
17
6